# சவூதி அரேபியா

## வரலாறு

### இஸ்லாமுக்கு முன்

கிடைத்த புகைப்படம்.]]  
சவூதி அரேபியாவில் தொடக்க கால நிலையான வாழ்ந்த மக்களின் பண்பாடானது உபைதுகள் காலத்தில் தொசாரியாவில் இருந்ததாகக் குறிப்பிடப்படுகிறது. காலநிலை மாற்றம் மற்றும் வறண்ட நிலையின் தொடக்கம் ஆகியவை குடியிருப்பின் இந்த கட்டத்தினை முடிவுக்குக் கொண்டு வந்திருக்கலாம் என்று கருதப்படுகிறது. ஏனெனில், இதைத் தொடர்ந்து வந்த ஆயிரமாவது ஆண்டில் சிறிதளவே தொல்லியல் ஆதாரமானது எஞ்சியுள்ளது. இப்பகுதியில் குடியிருப்புகளானவை மீண்டும் தில்முன் காலத்தில் மூன்றாம் ஆயிரமாண்டின் தொடக்கத்தில் தொடங்குகின்றன. உரூக்கிலிருந்து கிடைக்கப் பெற்றதாக அறியப்படும் பதிவுகளானவை தில்முன் என்ற ஒரு இடத்தைப் பற்றி குறிப்பிடுகின்றன. இந்த இடமானது பல தருணங்களில் தாமிரத்துடன் தொடர்புபடுத்தப்படுகிறது. பிந்தைய காலங்களில் தெற்கு மெசொப்பொத்தேமியாவில் இருந்து இறக்குமதி செய்யப்பட்ட மரக்கட்டைகளின் ஒரு ஆதாரமாக இப்பகுதி திகழ்ந்தது. உண்மையில் சவூதி அரேபியாவின் கிழக்கு மாகாணத்தை இது குறித்தது என அறிஞர்கள் பரிந்துரைக்கின்றனர். குறிப்பாக உட்பகுதியில் அமைந்திருந்த உம் அன்-நுசி மற்றும் உம் அர்-ரமத் மற்றும் கடற்கரையிலிருந்த தரௌத் ஆகிய முதன்மையான தில்முனியக் குடியிருப்புகளுடன் தொடர்புபடுத்தப்படுகின்றன. சாத்தியமான வகையில் தரௌத் தீவானது தில்முனின் முதன்மையான துறைமுகமாகவும், தலைநகரமாகவும் இருந்திருக்க வேண்டும் என்று கருதப்படுகிறது. மிதியாவின் தலை நகரமானது குரய்யா ஆகும். 35 எக்டேர் பரப்பளவைக் கொண்டிருந்த ஒரு பெரிய அரண்களையுடைய நகர்க் காப்பரணை இது கொண்டிருந்தது. இதற்குக் கீழ் 15 எக்டேர் பரப்பளவிலான ஒரு சுவர்களையுடைய குடியிருப்பானது அமைந்திருந்தது. இந்நகரமானது 12,000 குடியிருப்பாளர்கள் வரையிலும் கொண்டிருந்தது. மிதியாவுடனான இசுரேலின் இரு போர்கள் குறித்து விவிலியம் குறிப்பிடுகிறது. இவை பொ. ஊ. மு. 11ஆம் நூற்றாண்டின் தொடக்கத்தில் ஏதோ ஒரு நேரத்தில் நடைபெற்றிருந்தன. அரசியல் ரீதியாக மிதியர்கள் ஐந்து மன்னர்களால் (எவி, ரெகெம், திசுர், குர், மற்றும் ரெபா) தலைமை தாங்கப்பட்ட அதிகாரப் பரவலையுடைய அமைப்பைக் கொண்டிருந்ததாக விளக்கப்பட்டுள்ளனர். இம்மன்னர்களின் பெயர்களானவை முக்கியமான மிதியக் குடியிருப்புகளின் இட அமைப்பின் பெயர்களாகத் தோன்றுகிறது. பழங்குடியினங்களின் ஒரு கூட்டமைப்பை மிதியா குறிப்பிட்டிருக்கலாம் என்ற பார்வையைக் கொண்டிருப்பது பொதுவானதாக உள்ளது. நிலையான வாழ்க்கை வாழ்ந்த மக்கள் ஹிஜாசில் குடியமர்ந்திருந்தனர். அதே நேரத்தில், அவர்களின் நாடோடித் துணை மக்கள் மேய்ச்சல் வாழ்க்கை நடத்தினர். சில நேரங்களில் பாலத்தீனம் வரை சூறையாடல்கள் செய்தனர். ஒட்டகங்கள் கொல்லைப்படுத்தப்பட்டதிலிருந்து மிகு நலம் பெற்ற தொடக்க கால மக்களில் ஒருவராக நாடோடி மிதியர்கள் குறிப்பிடப்படுகின்றனர். இப்பகுதியில் கடினமான நிலப்பரப்புகள் வழியாக பயணிப்பதற்கு ஒட்டகங்கள் இவர்களுக்கு வாய்ப்பளித்தன.]]  
பொ. ஊ. மு. 7ஆம் நூற்றாண்டின் முடிவில் வடமேற்கு அரேபியாவில் ஒரு வளர்ந்து வந்த இராச்சியமானது தோன்றியது. இது தெதான் சேக்கியமாகத் தொடங்கியது. லிகியான் இராச்சியமாக வளர்ச்சியடைந்தது. இக்காலத்தின் போது ஒரு பெரிய பரவலான நிலப்பரப்பை உள்ளடக்கியிருந்த ஓர் இராச்சியமாக தெதான் உருமாறியது. லிகியானியர் தெற்கே யத்ரிப்பில் இருந்து வடக்கே லெவண்டின் பகுதிகள் வரையிலான ஒரு பெரிய நிலப்பரப்பு மீது ஆட்சி செலுத்தினர். பண்டைக் காலத்தில் அகபா வளைகுடாவானது லிகியான் வளைகுடா என்று அழைக்கப்பட்டு வந்தது லிகியார் பெற்ற விரிவான செல்வாக்கிற்கு ஒரு சான்றாகும்.  
பொ. ஊ. மு. 65 வாக்கில் நபாத்தியர் எக்ராவைக் கைப்பற்றியதற்குப் பிறகு தய்மா மீதான அவர்களது அணி வகுப்பின் போது லிகியானியர்கள் நபாத்தியர்களின் கைகளில் விழுந்தனர். பொ. ஊ. மு. 9ஆம் ஆண்டில் அவர்களது தலைநகரமான தெதானுக்கும் நபாத்தியர் அணி வகுத்தனர். உரோமைப் பேரரசால் அவர்களது நிலப்பரப்பு இணைக்கப்படும் வரை வட அரேபியாவின் பெரும் பகுதிகளை நபாத்தியர் ஆட்சி செய்தனர். உரோமானியர் இவ்வாறு இணைக்கப்பட்ட பகுதியை அரேபியா பெத்ரியா என்று பெயர் மாற்றினார். பொ. ஊ. 630 வரை உரோமானியர்களின் ஆட்சியின் கீழ் தான் இப்பகுதி இருந்தது.